Á næstu vikum verður gerð þjónustukönnun til að meta upplifun almennings á þjónustu opinberra stofnana og tengist hún þeim markmiðum sem ríkisstjórnin kynnti í stjórnarsáttmála sínum . Er þetta í fyrsta sinn sem gerð er samræmd þjónustukönnun fyrir stofnanir ríkisins , en einstakar stofnanir hafa þó gert viðlíka kannanir um þarfir og viðhorf viðskiptavina sinna . Mikilvægt er að þjónusta opinberra stofnana hafi þarfir notenda að leiðarljósi og uppfylli væntingar almennings um gæði og skilvirkni . Kröfur um þjónustu hins opinbera breytast hratt á tímum örra samfélagsbreytinga og því er mikilvægt að leggja mat á afstöðu og viðhorf notenda til hennar og gera umbætur þar sem þess er þörf . Stofnanir ríkisins veita mjög fjölbreytta þjónustu og eru um margt ólíkar að stærð og gerð . Því hefur verið ákveðið að byrja á að gera könnun sem tekur til stofnana sem veita umfangsmikla þjónustu og líklegt er að almenningur hafi leitað til síðastliðið ár . Fjármála - og efnahagsráðuneytið hefur í samstarfi við forsætisráðuneytið gert samning við Gallup um framkvæmd verkefnisins og er von á niðurstöðum í byrjun næsta árs . Þær stofnanir sem byrjað verður á eru eftirtaldar : Sjúkratryggingar Íslands Vinnumálastofnun Tollstjórinn Þjóðskrá Íslands Sýslumannsembættin Heilsugæslustöðvar Ríkisskattstjóri Vegagerðin Veðurstofa Íslands Á næsta ári er lagt upp með að kanna þjónustu fleiri stofnana ríkisins .